Жива Кюлджиева
Балонче

chitanka.info

Балонче хвърковато,

червено като мак,

приятелче крилато,

защо побегна пак?

Във моята ръчица

не ти ли бе добре?

Отскубна се и литна

към синьото небе.

Ти жеравите гониш.

Видя ли, че познах!

Но твоето местенце

не е, братле, при тях.

С балончета играят

послушните деца,

а птичките желаят

мушици и зрънца.

Балонче хвърковато,

аз каня те с поклон —

ела да си играем

на нашия балкон!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.